ประกาศคณะกรรมการกํากับหลักทรัพย์และตลาดหลักทรัพย์ที่ กน. 23 /2544เรื่อง หลักเกณฑ์ เงื่อนไข และวิธีการในการเป็นที่ปรึกษาการลงทุนและการตั้งตัวแทนที่ปรึกษาการลงทุน อาศัยอํานาจตามความในมาตรา 14 มาตรา 100 วรรคสอง มาตรา 115 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 คณะกรรมการ ก.ล.ต. ออกข้อกําหนดไว้ดังต่อไปนี้ข้อ ๑ ในประกาศนี้ "บริษัทที่ปรึกษาการลงทุน" หมายความว่า บริษัทหลักทรัพย์ที่ได้รับใบอนุญาตให้ประกอบธุรกิจหลักทรัพย์ประเภทการเป็นที่ปรึกษาการลงทุน "บุคคลผู้มีอํานาจในการจัดการ" หมายความว่า บุคคลผู้รับผิดชอบในสายงานเกี่ยวกับการให้บริการการเป็นที่ปรึกษาการลงทุน ตั้งแต่ตําแหน่งผู้อํานวยการฝ่ายขึ้นไปจนถึงตําแหน่งผู้จัดการ "ผู้อํานวยการฝ่าย" หมายความว่า บุคคลที่รับผิดชอบในระดับส่วนงานภายในบริษัท "ผู้จัดการ" หมายความว่า บุคคลที่ได้รับมอบหมายจากคณะกรรมการของบริษัทที่ปรึกษาการลงทุนให้เป็นผู้ดูแลรับผิดชอบสูงสุดในการบริหารงานของบริษัทที่ปรึกษาการลงทุนทั้งนี้ ไม่ว่าจะเรียกชื่ออย่างไรก็ตาม "ผู้ให้คําแนะนํา" หมายความว่า กรรมการหรือพนักงานของบริษัทที่ปรึกษาการลงทุนที่บริษัทที่ปรึกษาการลงทุนมอบหมายให้ทําหน้าที่ในการให้คําแนะนํา และให้หมายความรวมถึงตัวแทนที่ปรึกษาการลงทุนด้วย "ตัวแทนที่ปรึกษาการลงทุน" หมายความว่า บุคคลธรรมดาที่มิใช่กรรมการหรือพนักงานของบริษัทที่ปรึกษาการลงทุนที่บริษัทที่ปรึกษาการลงทุนตั้งให้เป็นตัวแทนในการให้คําแนะนํา "หลักประกัน" หมายความว่า หลักประกันเพื่อชดเชยความเสียหายของลูกค้าที่เกิดจากการปฏิบัติหน้าที่ไม่ถูกต้องหรือไม่ครบถ้วนของบริษัทที่ปรึกษาการลงทุน อันได้แก่ (ก) กรมธรรม์ประกันภัยของบริษัทประกันภัย (ข) หนังสือค้ําประกันของธนาคารพาณิชย์ บริษัทเงินทุน หรือสถาบันการเงินที่มีกฎหมายเฉพาะจัดตั้งขึ้น (ค) หลักประกันอื่นใดตามที่สํานักงานประกาศกําหนด "สินทรัพย์สภาพคล่อง" หมายความว่า สินทรัพย์ดังต่อไปนี้ที่ปราศจากภาระผูกพัน (ก) เงินสดและเงินฝากธนาคาร (ข) บัตรเงินฝากหรือตั๋วสัญญาใช้เงินที่ออกโดยธนาคารพาณิชย์ ธนาคารที่มีกฎหมายเฉพาะจัดตั้งขึ้น บรรษัทเงินทุนอุตสาหกรรมแห่งประเทศไทย บริษัทเงินทุนหรือบริษัทเครดิตฟองซิเอร์ (ค) ตั๋วเงินคลัง พันธบัตรรัฐบาล พันธบัตรรัฐวิสาหกิจ พันธบัตรธนาคารแห่งประเทศไทยพันธบัตรกองทุนเพื่อการฟื้นฟูและพัฒนาระบบสถาบันการเงิน และพันธบัตรหรือตราสารแห่งหนี้ที่กระทรวงการคลังเป็นผู้ออก (ง) สินทรัพย์สภาพคล่องอื่นใดตามที่สํานักงานประกาศกําหนด "ลูกค้า" หมายความว่า บุคคลที่ตกลงรับบริการการให้คําแนะนําจากบริษัทที่ปรึกษาการลงทุน "การให้คําแนะนํา" หมายความว่า การให้คําแนะนําไม่ว่าโดยทางตรงหรือทางอ้อม เกี่ยวกับคุณค่าของหลักทรัพย์หรือความเหมาะสมในการลงทุนที่เกี่ยวกับหลักทรัพย์นั้น หรือที่เกี่ยวกับการซื้อหรือขายหลักทรัพย์ใด ๆ "การให้คําแนะนําทั่วไป" หมายความว่า การให้คําแนะนําแก่บุคคลใด โดยมิได้คํานึงถึงวัตถุประสงค์ในการลงทุน ฐานะทางการเงิน และความต้องการของบุคคลนั้น "การให้คําแนะนําเฉพาะเจาะจง" หมายความว่า การให้คําแนะนําแก่บุคคลใดบุคคลหนึ่ง เพื่อความเหมาะสมกับวัตถุประสงค์ในการลงทุน ฐานะทางการเงิน หรือความต้องการของบุคคลนั้น "บริษัทที่เกี่ยวข้อง" หมายความว่า (1) บริษัทที่ถือหุ้นในบริษัทที่ปรึกษาการลงทุนตั้งแต่ร้อยละยี่สิบของจํานวนหุ้นที่มีสิทธิออกเสียงทั้งหมดของบริษัทที่ปรึกษาการลงทุนนั้น (2) บริษัทที่บริษัทที่ปรึกษาการลงทุนถือหุ้นตั้งแต่ร้อยละยี่สิบของจํานวนหุ้นที่มีสิทธิออกเสียงทั้งหมดของบริษัทนั้น (3) บริษัทที่มีผู้ถือหุ้นซึ่งถือหุ้นทั้งในบริษัทดังกล่าว และในบริษัทที่ปรึกษาการลงทุนตั้งแต่ร้อยละยี่สิบของจํานวนหุ้นที่มีสิทธิออกเสียงทั้งหมดของบริษัทนั้นและของบริษัทที่ปรึกษาการลงทุน "สํานักงาน" หมายความว่า สํานักงานคณะกรรมการกํากับหลักทรัพย์และตลาดหลักทรัพย์ข้อ ๒ ในการเป็นที่ปรึกษาการลงทุน ให้บริษัทที่ปรึกษาการลงทุนดําเนินการดังต่อไปนี้เป็นอย่างน้อย (1) จัดให้มีระบบงานที่แสดงความพร้อมในการประกอบธุรกิจการเป็นที่ปรึกษาการลงทุนตามที่ได้รับความเห็นชอบจากสํานักงาน ซึ่งรวมถึงระบบการควบคุมภายในในส่วนที่เกี่ยวกับการให้คําแนะนํา และระบบการควบคุมดูแลการลงทุนของบริษัทที่ปรึกษาการลงทุน บุคคลผู้มีอํานาจในการจัดการ และผู้ให้คําแนะนํา (2) จัดให้มีผู้ดูแลการปฏิบัติงานของบริษัทที่ปรึกษาการลงทุนเพื่อรับผิดชอบในการออกหลักเกณฑ์เกี่ยวกับการป้องกันความขัดแย้งทางผลประโยชน์ การควบคุมภายในของบริษัทที่ปรึกษาการลงทุนนั้น รวมทั้งดูแลให้ผู้ให้คําแนะนําปฏิบัติตามกฎหมาย ประกาศที่เกี่ยวข้องและมาตรฐานในการประกอบวิชาชีพ ในกรณีที่บริษัทที่ปรึกษาการลงทุนมีความประสงค์จะเปลี่ยนแปลงระบบงานตามที่ได้รับความเห็นชอบจากสํานักงานตามวรรคหนึ่ง บริษัทที่ปรึกษาการลงทุนต้องแจ้งให้สํานักงานทราบล่วงหน้าเป็นลายลักษณ์อักษร ซึ่งหากสํานักงานไม่ทักท้วงเป็นลายลักษณ์อักษรภายในสิบห้าวันนับแต่วันที่สํานักงานได้รับแจ้ง ให้บริษัทที่ปรึกษาการลงทุนดําเนินการเปลี่ยนแปลงระบบงานได้ข้อ ๓ ในการเป็นที่ปรึกษาการลงทุน บริษัทที่ปรึกษาการลงทุนต้องดํารงหลักประกันหรือสินทรัพย์สภาพคล่องอย่างใดอย่างหนึ่งหรือทั้งสองอย่างรวมกันให้มีมูลค่าเพียงพอตามที่สํานักงานประกาศกําหนด และคํานวณและรายงานการดํารงความเพียงพอของหลักประกันหรือสินทรัพย์สภาพคล่อง ตามหลักเกณฑ์และวิธีการที่สํานักงานประกาศกําหนด ความในวรรคหนึ่งมิให้นํามาใช้บังคับกับบริษัทที่ปรึกษาการลงทุนที่ได้รับใบอนุญาตประกอบธุรกิจหลักทรัพย์ประเภทอื่นอยู่แล้วก่อนวันที่ยื่นขอรับใบอนุญาตประกอบธุรกิจหลักทรัพย์ประเภทการเป็นที่ปรึกษาการลงทุน และมิให้ใช้บังคับกับบริษัทที่ปรึกษาการลงทุนที่เป็นนิติบุคคลดังต่อไปนี้ (1) ธนาคารพาณิชย์ตามกฎหมายว่าด้วยการธนาคารพาณิชย์ (2) บริษัทเงินทุนตามกฎหมายว่าด้วยการประกอบธุรกิจเงินทุน ธุรกิจหลักทรัพย์ และธุรกิจเครดิตฟองซิเอร์ (3) บริษัทประกันชีวิตตามกฎหมายว่าด้วยการประกันชีวิต และ (4) สถาบันการเงินที่มีกฎหมายจัดตั้งขึ้นโดยเฉพาะข้อ ๔ โดยไม่เป็นการจํากัดอํานาจคณะกรรมการ ก.ล.ต. ตามมาตรา 143 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ที่จะสั่งเป็นประการอื่น บริษัทที่ปรึกษาการลงทุนตามข้อ 3 ที่ไม่สามารถดํารงหลักประกันหรือสินทรัพย์สภาพคล่องให้เพียงพอตามที่สํานักงานประกาศกําหนด ให้บริษัทที่ปรึกษาการลงทุนดังกล่าวปฏิบัติดังต่อไปนี้ (1) จัดทํารายงานที่แสดงถึงความไม่เพียงพอดังกล่าวตามแบบที่สํานักงานประกาศกําหนดทุกสิ้นวันทําการและยื่นต่อสํานักงานภายในสองวันทําการถัดไป ทั้งนี้ จนกว่าจะสามารถดํารงความเพียงพอได้ เว้นแต่จะได้รับการผ่อนผันจากสํานักงาน (2) จัดทําแผนการแก้ไขปัญหาการไม่สามารถดํารงหลักประกันหรือสินทรัพย์สภาพคล่องให้เพียงพอเพื่อยื่นต่อสํานักงานภายในสามสิบวันนับแต่วันทําการแรกที่ไม่สามารถดํารงความเพียงพอได้ เว้นแต่ก่อนพ้นกําหนดเวลาสามสิบวันดังกล่าว บริษัทที่ปรึกษาการลงทุนนั้นสามารถดํารงหลักประกันหรือสินทรัพย์สภาพคล่องให้เพียงพอตามหลักเกณฑ์ที่กําหนดได้เป็นระยะเวลาไม่น้อยกว่าเจ็ดวันทําการติดต่อกัน (3) ดําเนินการให้เป็นไปตามแผนที่ได้ยื่นต่อสํานักงานตาม (2) ให้แล้วเสร็จภายในระยะเวลาที่กําหนดในแผนดังกล่าว ซึ่งต้องไม่เกินสามเดือนนับแต่วันทําการแรกที่ไม่สามารถดํารงความเพียงพอได้ข้อ ๕ ในระหว่างที่บริษัทที่ปรึกษาการลงทุนตามข้อ 3 ไม่สามารถดํารงหลักประกันหรือสินทรัพย์สภาพคล่องให้เพียงพอ หรืออยู่ระหว่างการดําเนินการตามข้อ 4(2) หรือ (3) ห้ามมิให้บริษัทที่ปรึกษาการลงทุนดังกล่าวดําเนินการดังต่อไปนี้ จนกว่าจะสามารถดํารงความเพียงพอได้ตามหลักเกณฑ์ที่กําหนด และได้รับอนุญาตจากสํานักงานแล้ว (1) การให้บริการแก่ลูกค้ารายใหม่ (2) การขยายระยะเวลาการให้บริการแก่ลูกค้ารายเดิม (3) การกระทําอื่นใดที่สํานักงานประกาศกําหนดข้อ ๖ ในการให้คําแนะนํา บริษัทที่ปรึกษาการลงทุนต้องจัดให้มีผู้ให้คําแนะนําทั้งนี้ ในการตั้งบุคคลใดเป็นผู้ให้คําแนะนํา บริษัทที่ปรึกษาการลงทุนต้องได้รับอนุญาตจากสํานักงานและผู้ให้คําแนะนําต้องปฏิบัติตามหลักเกณฑ์ เงื่อนไข และวิธีการที่กําหนดในประกาศนี้ ในกรณีที่บริษัทที่ปรึกษาการลงทุนประสงค์จะตั้งตัวแทนที่ปรึกษาการลงทุนเป็นผู้ให้คําแนะนํา ให้บริษัทที่ปรึกษาการลงทุนทําสัญญาตั้งตัวแทนที่ปรึกษาการลงทุนเป็นหนังสือ โดยกําหนดสิทธิและหน้าที่ของบริษัทที่ปรึกษาการลงทุนและตัวแทนที่ปรึกษาการลงทุนที่ไม่ขัดหรือแย้งกับประกาศนี้ และบริษัทที่ปรึกษาการลงทุนต้องดูแลให้ตัวแทนที่ปรึกษาการลงทุนปฏิบัติตามสัญญาและข้อ 12 ข้อ 14 ข้อ 15 และข้อ 17 ด้วย ข้อ ๗ ห้ามมิให้บริษัทที่ปรึกษาการลงทุนอนุญาตให้ตัวแทนที่ปรึกษาการลงทุนตั้งตัวแทนช่วง ข้อ ๘ ในกรณีที่ผู้ให้คําแนะนําของบริษัทที่ปรึกษาการลงทุนรายใดขาดคุณสมบัติหรือมีลักษณะต้องห้ามตามประกาศสํานักงานว่าด้วยการอนุญาตให้บริษัทที่ปรึกษาการลงทุนตั้งผู้ให้คําแนะนํา ให้บริษัทที่ปรึกษาการลงทุนแจ้งให้สํานักงานทราบโดยไม่ชักช้า ข้อ ๙ ให้บริษัทที่ปรึกษาการลงทุนจัดทํารายงานวันเริ่มและวันหยุดปฏิบัติหน้าที่ในการให้คําแนะนําของผู้ให้คําแนะนํา และส่งให้สํานักงานภายในสิบสี่วันนับแต่วันที่บุคคลดังกล่าวเริ่มหรือหยุดปฏิบัติหน้าที่ในการให้คําแนะนํา ตามแบบที่สํานักงานประกาศกําหนดข้อ ๑๐ เมื่อบริษัทที่ปรึกษาการลงทุนได้รับอนุญาตจากสํานักงานให้ตั้งบุคคลใดเป็นผู้ให้คําแนะนําแล้ว ให้บริษัทที่ปรึกษาการลงทุนออกบัตรประจําตัวหรือเอกสารอื่นใดให้กับบุคคลนั้นเพื่อแสดงว่าบุคคลดังกล่าวนั้นเป็นผู้ให้คําแนะนําของบริษัทที่ปรึกษาการลงทุนข้อ ๑๑ ให้บริษัทที่ปรึกษาการลงทุนจัดทําเอกสารหลักฐานต่าง ๆ ดังต่อไปนี้ให้ถูกต้องครบถ้วนและเป็นปัจจุบัน และเก็บไว้เป็นเวลาไม่น้อยกว่าสองปีนับแต่วันจัดทําเอกสารหลักฐานนั้น (1) ข้อมูลของลูกค้าที่ใช้ประกอบการให้คําแนะนํา (2) หลักฐานแสดงการส่งเอกสารรับทราบความถูกต้องครบถ้วนของข้อมูลของลูกค้าที่ปรับปรุงแก้ไข (3) บทวิเคราะห์ และเอกสารหลักฐานประกอบการวิเคราะห์ที่บริษัทที่ปรึกษาการลงทุนส่งให้กับลูกค้า (4) คําแนะนําที่ให้กับลูกค้า เว้นแต่เป็นการใช้เทปบันทึกเสียงการให้คําแนะนํา ให้เก็บเทปบันทึกเสียงดังกล่าวไว้เป็นระยะเวลาไม่น้อยกว่าสองเดือนนับตั้งแต่วันถัดจากวันที่จัดทําเทปบันทึกเสียงนั้น แต่ในกรณีที่มีข้อร้องเรียนของลูกค้าซึ่งเกี่ยวข้องกับเทปบันทึกเสียงเกิดขึ้นในช่วงระยะเวลาสองเดือนดังกล่าว ให้จัดเก็บไว้จนกว่าการดําเนินการเกี่ยวกับข้อร้องเรียนนั้นจะแล้วเสร็จ (5) เอกสารแสดงการคํานวณค่าตอบแทนที่บริษัทที่ปรึกษาการลงทุนได้รับจากลูกค้าทั้งโดยตรงและโดยอ้อม (6) เอกสารหลักฐานเกี่ยวกับข้อร้องเรียนของลูกค้า (7) ข้อมูลการซื้อ ขาย หรือถือหุ้นหรือใบสําคัญแสดงสิทธิที่จะซื้อหุ้นของบริษัทที่ปรึกษาการลงทุน บุคคลผู้มีอํานาจในการจัดการ หรือผู้ให้คําแนะนํา เมื่อการซื้อ ขาย หรือถือหุ้นหรือใบสําคัญแสดงสิทธิที่จะซื้อหุ้นนั้นเป็นผลให้บุคคลดังกล่าวเป็นผู้ถือหุ้นหรือใบสําคัญแสดงสิทธิที่จะซื้อหุ้นเป็นจํานวนเกินกว่าร้อยละห้าของจํานวนหุ้นหรือใบสําคัญแสดงสิทธิที่จะซื้อหุ้นที่จําหน่ายได้แล้วทั้งหมดของบริษัทที่ออกหลักทรัพย์นั้น ทั้งนี้ ให้นับรวมหุ้นหรือใบสําคัญแสดงสิทธิที่จะซื้อหุ้นของคู่สมรสและบุตรที่ยังไม่บรรลุนิติภาวะของบุคคลดังกล่าวด้วยข้อ ๑๒ ในการให้คําแนะนําแก่ลูกค้า บริษัทที่ปรึกษาการลงทุนต้องปฏิบัติตามมาตรฐานในการให้คําแนะนําดังต่อไปนี้ (1) ให้คําแนะนําด้วยความสุจริต เป็นธรรม เป็นอิสระ รวมทั้งใช้ความระมัดระวังเอาใจใส่ในการให้คําแนะนํา โดยคํานึงถึงผลประโยชน์ของลูกค้าเป็นสําคัญ (2) ให้คําแนะนําโดยอธิบายให้ลูกค้าทราบถึงลักษณะและความเสี่ยงที่เกี่ยวข้องกับหลักทรัพย์ที่ให้คําแนะนํานั้น (3) ให้คําแนะนําตามหลักวิชาอันเป็นที่ยอมรับ โดยมีความรู้ความเข้าใจเกี่ยวกับหลักทรัพย์และมีเอกสารหลักฐานที่สามารถนํามาใช้อ้างอิงได้ (4) ใช้วิจารณญาณในการให้คําแนะนํา หากเป็นการให้คําแนะนําที่เป็นผลจากการวิเคราะห์ข่าวซึ่งเป็นข่าวที่อาจมีผลกระทบต่อการลงทุนในหลักทรัพย์ ทั้งนี้ ให้แจ้งให้ลูกค้าทราบถึงแหล่งที่มาของข่าวดังกล่าวด้วย (5) ไม่ให้คําแนะนําซึ่งอาจก่อให้เกิดความเข้าใจผิด หรือละเว้นที่จะเปิดเผยข้อมูลอันเป็นสาระสําคัญซึ่งอาจก่อให้เกิดความเข้าใจผิด หรือให้คําแนะนําโดยมีเจตนาหลอกลวงผู้อื่น หรือมีการรับประกันผลตอบแทน (6) ไม่นําข้อมูลของลูกค้าไปเปิดเผย เว้นแต่เป็นการเปิดเผยตามหน้าที่ตามกฎหมายข้อ ๑๓ ในกรณีที่ตัวแทนที่ปรึกษาการลงทุนรายใดได้รับการว่าจ้างจากบริษัทที่ปรึกษาการลงทุนมากกว่าหนึ่งแห่ง บริษัทที่ปรึกษาการลงทุนต้องกําหนดให้ตัวแทนที่ปรึกษาการลงทุนแจ้งให้ลูกค้าทราบทุกครั้งก่อนให้คําแนะนําว่า คําแนะนําที่ตัวแทนที่ปรึกษาการลงทุนให้ในครั้งนั้นกระทําในฐานะตัวแทนที่ปรึกษาการลงทุนของบริษัทที่ปรึกษาการลงทุนใดข้อ ๑๔ ก่อนการให้คําแนะนําทั่วไปครั้งแรก บริษัทที่ปรึกษาการลงทุนต้องแจ้งให้ลูกค้าทราบว่าการลงทุนในหลักทรัพย์มีทั้งผลตอบแทนและความเสี่ยง ไม่ว่าจะใช้คําแนะนําของบริษัทที่ปรึกษาการลงทุนหรือไม่ก็ตาม ทั้งนี้ คําแนะนําทั่วไปคือคําแนะนําที่ไม่คํานึงถึงลักษณะเฉพาะของแต่ละบุคคล ดังนั้น ก่อนนําคําแนะนํานี้ไปใช้ ลูกค้าควรพิจารณาความเหมาะสมกับวัตถุประสงค์การลงทุน ฐานะทางการเงิน และระดับความเสี่ยงที่ลูกค้ายอมรับได้ข้อ ๑๕ ในการให้คําแนะนําเฉพาะเจาะจงแก่ลูกค้า ให้บริษัทที่ปรึกษาการลงทุนปฏิบัติดังต่อไปนี้ด้วย (1) แจกคู่มือการให้บริการคําแนะนําการลงทุนที่มีลักษณะตามข้อ 16 แก่ลูกค้าก่อนการให้คําแนะนําแก่ลูกค้าในครั้งแรก โดยต้องมีหลักฐานแสดงการแจกเอกสารดังกล่าวด้วย (2) จัดทําข้อมูลของลูกค้า (customer’s profile) ไว้เป็นลายลักษณ์อักษร โดยมีรายการตามที่สํานักงานประกาศกําหนด และให้ลูกค้าลงนามรับทราบความถูกต้องของข้อมูล รวมทั้งปรับปรุงข้อมูลของลูกค้าให้เป็นปัจจุบันอย่างน้อยปีละหนึ่งครั้ง หรือเมื่อมีการเปลี่ยนแปลงอย่างมีนัยสําคัญ พร้อมส่งให้ลูกค้าลงนามรับทราบความถูกต้องของข้อมูลที่ปรับปรุงแก้ไขดังกล่าว กรณีลูกค้ามิได้ทักท้วงภายในสามสิบวันนับแต่วันที่บริษัทที่ปรึกษาการลงทุนได้จัดส่งให้แก่ลูกค้า ให้ถือว่าข้อมูลดังกล่าวถูกต้องครบถ้วนและเป็นปัจจุบันแล้ว (3) ให้คําแนะนําที่เหมาะสมกับลูกค้า (suitability) โดยประเมินจากปัจจัยต่าง ๆ ของลูกค้า เช่น วัตถุประสงค์ในการลงทุน ความรู้ความเข้าใจเกี่ยวกับความเสี่ยงและการลงทุน ประสบการณ์ในการลงทุน ฐานะทางการเงิน ภาระทางการเงิน ความต้องการและข้อจํากัดในการลงทุน เป็นต้นข้อ ๑๖ ในการจัดทําคู่มือการให้บริการคําแนะนําการลงทุน เพื่อแจกจ่ายแก่ลูกค้า ต้องใช้ภาษาที่ง่ายต่อความเข้าใจและมีข้อมูลที่เป็นปัจจุบันโดยมีการระบุวันที่ที่จัดทําข้อมูลนั้น และจะต้องไม่มีข้อความโฆษณาใด ๆ ทั้งนี้ จะต้องมีรายละเอียดดังต่อไปนี้เป็นอย่างน้อย (1) ชื่อ ที่อยู่ และเลขที่ใบอนุญาตของบริษัทที่ปรึกษาการลงทุน รวมทั้งการประกอบธุรกิจอื่นของบริษัทที่ปรึกษาการลงทุน (ถ้ามี) ทั้งนี้ ให้ระบุเฉพาะประเภทของธุรกิจอื่นดังกล่าว (2) ชื่อ ที่อยู่ ประวัติ และประสบการณ์ เลขประจําตัวของผู้ทําหน้าที่ในการให้คําแนะนําแก่ลูกค้ารายนั้น ๆ (3) ข้อความที่ระบุว่า การให้คําแนะนํากระทําในนามบริษัทที่ปรึกษาการลงทุนและบริษัทที่ปรึกษาการลงทุนดังกล่าวจะเป็นผู้รับผิดชอบต่อคําแนะนําที่ให้แก่ลูกค้า (4) ข้อความที่ระบุถึงสิทธิขั้นพื้นฐานของลูกค้า อันได้แก่ (ก) สิทธิที่จะได้รับแจ้งหากมีพฤติการณ์ใด ๆ ที่อาจก่อให้เกิดความขัดแย้งทางผลประโยชน์ (ข) สิทธิที่จะตรวจสอบข้อมูลของตนเอง รวมถึงคําแนะนําที่เคยได้รับที่บริษัทที่ปรึกษาการลงทุนเก็บรักษาไว้ตามข้อ 11 (ค) สิทธิที่จะได้รับคําแนะนําที่เหมาะสมกับวัตถุประสงค์การลงทุน สถานภาพทางการเงิน และความต้องการเฉพาะของลูกค้าแต่ละราย (ง) สิทธิที่จะได้รับข้อมูลเกี่ยวกับปัจจัยพื้นฐานและความเสี่ยงของหลักทรัพย์ ที่แนะนํา รวมทั้งกลยุทธ์การลงทุน (5) ลักษณะของคําแนะนําทั่วไปและคําแนะนําเฉพาะเจาะจง (6) มาตรการป้องกันความขัดแย้งทางผลประโยชน์ที่บริษัทที่ปรึกษาการลงทุนจัดให้มีขึ้น (7) วิธีการและแหล่งข้อมูลที่ผู้ให้คําแนะนําจะนํามาใช้เพื่อการให้คําแนะนําแก่ลูกค้า (8) วิธีการและฐานในการคํานวณค่าธรรมเนียม รวมทั้งวิธีการจ่ายค่าธรรมเนียม หรือผลประโยชน์อื่นแก่บริษัทที่ปรึกษาการลงทุน (9) ขั้นตอนการยื่นข้อร้องเรียน ชื่อ ที่อยู่ เบอร์โทรศัพท์ของบุคคลหรือหน่วยงานที่จะรับข้อร้องเรียน (10) แสดงข้อความดังต่อไปนี้โดยมีขนาดของตัวอักษรไม่เล็กกว่าขนาดของตัวอักษรที่แสดงข้อความที่เป็นเนื้อหาปกติ และแสดงไว้ในกรอบสี่เหลี่ยม "การลงทุนในหลักทรัพย์มีทั้งผลตอบแทนและความเสี่ยง ไม่ว่าจะใช้คําแนะนําของบริษัทที่ปรึกษาการลงทุนหรือไม่ก็ตาม โดยการให้คําแนะนําจะพิจารณาจากข้อมูลของลูกค้าที่ได้ให้ไว้กับบริษัทที่ปรึกษาการลงทุน"ข้อ ๑๗ ห้ามมิให้บริษัทที่ปรึกษาการลงทุนแนะนําให้ลูกค้าลงทุนในหลักทรัพย์ดังต่อไปนี้ที่อาจก่อให้เกิดความขัดแย้งทางผลประโยชน์ เว้นแต่ได้แจ้งให้ลูกค้าทราบถึงความขัดแย้งทางผลประโยชน์นั้นก่อนที่จะให้คําแนะนํา (1) หุ้นหรือใบสําคัญแสดงสิทธิที่จะซื้อหุ้นของบริษัทที่บริษัทที่ปรึกษาการลงทุน บุคคลผู้มีอํานาจในการจัดการ ผู้ให้คําแนะนําถือหุ้นเกินกว่าร้อยละห้าของจํานวนหุ้นหรือใบสําคัญแสดงสิทธิที่จะซื้อหุ้นที่จําหน่ายได้แล้วทั้งหมด การถือหุ้นของบุคคลตามวรรคหนึ่ง ให้นับรวมการถือหุ้นและใบสําคัญแสดงสิทธิที่จะซื้อหุ้นของคู่สมรสและบุตรที่ยังไม่บรรลุนิติภาวะของบุคคลดังกล่าวด้วย (2) หลักทรัพย์ของบริษัทที่บุคคลผู้มีอํานาจในการจัดการของบริษัทที่ปรึกษาการลงทุนเป็นกรรมการ (3) หลักทรัพย์ที่มีบริษัทที่ปรึกษาการลงทุนหรือบริษัทที่เกี่ยวข้องของบริษัทที่ปรึกษาการลงทุนเป็นผู้ออก ผู้รับรอง ผู้รับอาวัล ผู้สลักหลัง หรือผู้ค้ําประกัน (4) หลักทรัพย์เฉพาะในส่วนที่บริษัทที่ปรึกษาการลงทุนหรือบริษัทที่เกี่ยวข้องทําหน้าที่เป็นที่ปรึกษาทางการเงิน ผู้จัดเตรียมคําเสนอซื้อ ที่ปรึกษาของผู้ถือหุ้นของกิจการที่ถูกเสนอซื้อ ผู้จัดจําหน่ายหลักทรัพย์ ตัวแทนจําหน่ายหลักทรัพย์ หรือตัวแทนสนับสนุนข้อ ๑๘ ประกาศนี้ให้ใช้บังคับตั้งแต่วันที่ 1 มีนาคม พ.ศ. 2545 เป็นต้นไป ผู้มีอํานาจลงนาม - ประกาศ ณ วันที่ 14 กันยายน พ.ศ. 2544 (นายสมคิด จาตุศรีพิทักษ์)รัฐมนตรีว่าการกระทรวงการคลังประธานกรรมการ คณะกรรมการกํากับหลักทรัพย์และตลาดหลักทรัพย์